Na temelju članka 8. stavka 3. Zakona o sustavu osiguranju depozita (NN 146/2020) Nadzorni odbor Hrvatske agencija za osiguranje depozita dana \_\_\_ lipnja 2022.godine donosi

PRAVILNIK

O NAČINU DOKAZIVANJA KRITERIJA ZA UTVRĐIVANJE DEPOZITA KOJI
PREDSTAVLJAJU PRIVREMENI VISOKI SALDO

# Članak 1.

Ovim Pravilnikom Hrvatska agencija za osiguranje depozita pobliže propisuje uvjete i način dokazivanja prava na dodatno zaštićeni dio prihvatljivog depozita u iznosu do 30.000 eura u kunskoj protuvrijednosti, prema srednjem tečaju Hrvatske narodne banke na dan nastupa osiguranog slučaja.

# Članak 2.

Na temelju članka 8. stavka 2. Zakona o sustavu osiguranju depozita depoziti koji predstavljaju privremeni visoki saldo zaštićeni su u dodatnom iznosu do 30.000 eura odnosno do uključivo ukupne razine do 130.000 eura u kunskoj protuvrijednosti, prema srednjem tečaju Hrvatske narodne banke na dan nastupa osiguranog slučaja, tri mjeseca nakon knjiženja iznosa ili tri mjeseca od trenutka kada takvi depoziti postanu pravno prenosivi, a odnose se na depozite:

1. od prodaje nekretnine u kojoj je deponent imao prebivalište ili boravište
2. od transakcija vezanih uz događaje sklapanja braka, razvoda, umirovljenja, otpuštanja, invaliditeta, bolesti ili smrti ili
3. utemeljene na plaćanju naknade iz osiguranja ili odštete za žrtve kaznenih djela ili žrtve pravosudnih pogrešaka.

# Članak 3.

Za ostvarivanje prava na isplatu dodatnog zaštićenog dijela prihvatljivog depozita iz članka 2. ovog Pravilnika deponent podnosi Agenciji pisani zahtjev.

Deponent može ovlastiti drugu osobu da u njegovo ime i za njegov račun podnese zahtjev na temelju specijalne punomoći. Punomoć mora biti ovjerena od strane nadležnog tijela i ne smije biti starija od 30 dana.

Zahtjev se podnosi na obrascu Agencije koji je priložen ovom Pravilniku i čini njezin sastavni dio. Obrazac zahtjeva se može preuzeti sa mrežne stranice Agencije.

# Članak 4.

Uz zahtjev iz članka 3. ovog Pravilnika deponent je dužan priložiti:

1. presliku identifikacijskog dokumenta,
2. presliku dokumenta o depozitu (ugovor, kartica i si.) i
3. dokumente kojima se potkrepljuju činjenice na kojima deponent temelji svoj zahtjev.

Agencija utvrđuje pravo deponenta na dodatni zaštićeni dio depozita u iznosu do 30.000 eura u kunskoj protuvrijednosti, prema srednjem tečaju Hrvatske narodne banke na dan nastupa osiguranog slučaja na temelju:

1. ugovora ili drugog dokaza o prodaji nekretnine,
2. dokaza o prebivalištu ili boravištu na adresi nekretnine iz točke 1.,
3. izvoda iz matične knjige vjenčanih, vjenčanog lista ili drugog dokaza o sklapanju braka te izjave kojom se potvrđuje da je dodatni zaštićeni dio depozita proizašao iz događaja vezanog uz sklapanje braka,
4. presude ili drugog dokaza o razvodu braka, presude ili drugog dokaza o podjeli imovine ili utvrđenju prava na uzdržavanje uslijed razvoda braka,
5. rješenja o umirovljenju odnosno dokumenta iz kojeg je razvidan obračun naknade za umirovljenje ili nastanak transakcije ,
6. presude, sporazuma, otkaza ili drugog dokaza o naknadi za otkaz odnosno otpremnini,
7. rješenja ili drugog dokaza o invaliditetu te dokaza o uplati invalidnine,
8. dokaza o naknadi vezanoj uz slučajeve bolesti,
9. dokaza o naknadi u slučaju smrti neke osobe ,
10. dokaza o plaćanju naknade iz osiguranja ,
11. presude ili drugog dokaza o plaćanju odštete za žrtve kaznenih djela,
12. presude, rješenja ili drugog dokaza o plaćanju odštete za žrtve pravosudnih pogrešaka.

Za gore navedene radnje svi priloženi dokumenti moraju biti u originalu ili propisno ovjereni. Ako deponent pojedine isprave i dokumente dostavlja na stranom jeziku, obavezan je dostaviti i ovjereni prijevod tih isprava/dokumenata na hrvatski jezik od strane ovlaštenog sudskog tumača.

Zahtjev se podnosi Agenciji preporučenom pošiljkom.

# Članak 5.

Ovaj Pravilnik stupa na snagu osmog dana od dana objave na oglasnoj ploči Agencije i bit će objavljen na mrežnim stranicama Agencije.

PRILOG:

1. Obrazac zahtjeva za ostvarivanje prava na dodatno zaštićeni dio depozita

Nadzorni odbor Agencije

\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana \_\_ lipnja 2022. godine i stupio je na snagu dana \_\_ lipnja 2022.godine.

Hrvatska agencija za osiguranje depozita

 Zagreb, Jurišićeva 1/11

ZAHTJEV ZA OSTVARIVANJE PRAVA NA DODATNO ZAŠTIĆENI DIO DEPOZITA

KREDITNA INSTITUCIJA

Podaci o podnositelju:

Ime i prezime / naziv deponenta:

Ime i prezime opunomoćenika ukoliko postoji:

OIB:

Adresa prebivališta /sjedišta:

Mjesto, poštanski broj:

Država:

E mail:

Broj telefona / mobitela.

Opis zahtjeva:

**(navesti razloge podnošenja zahtjeva)**

Uz Zahtjev za ostvarivanje prava na dodatno zaštićeni dio potrebno je priložiti:

1. Presliku identifikacijskog dokumenta podnositelja Zahtjeva,

2. Presliku dokumenta o depozitu (ugovor, kartica i si.),

3. Dokumente kojima se potkrepljuju činjenice na kojima deponent temelji svoj zahtjev.

Popunjeni Zahtjev, sa priloženim dokumentima iz članka 4. Pravilnika o načinu dokazivanja kriterija za utvrđivanje depozita koji predstavljaju privremeni visoki saldo, dostaviti Hrvatskoj agenciji za osiguranje depozita, Zagreb, Jurišićeva 1/11, preporučenom pošiljkom.

Agencija je dužna bez odgađanja ispitati podneseni Zahtjev, a svoju obvezu isplate ili odgovor na Zahtjev dužna je ispuniti najkasnije u roku od sedam radnih dana od dana zaprimanja kompletnog Zahtjeva.

Za sve informacije o stupnju rješavanja Zahtjeva kontaktirati Agenciju na broj telefona 01 4813-222.